钦定古今图书集成/明伦汇编/氏族典/第108卷 > 《廖用贤尚友录》 > 雷渊
## 钦定古今图书集成/明伦汇编/氏族典/第108卷 > 《廖用贤尚友录》 > 雷渊

按《金史雷渊传》，“渊字希颜，一字季默，应州浑源人。父
思，仕至同知北京转运使。渊庶出，年最幼，诸兄不齿。
父没，不能安于家，乃发愤入太学。登至宁元年词赋
进士甲科，调泾州录事。坐高庭玉狱，几死。后改东平，
寻迁东阿令，转徐州观察判官。兴定末，召为英王府
文学兼记室参军，转应奉翰林文字，拜监察御史，弹”
劾不避权贵。出巡郡邑，所至有威誉。至蔡州，杖杀五
百人，时号“雷半千。”坐此为人所讼，罢去。久之，起为太
学博士、南京转运司户籍判官，迁翰林修撰，一夕暴
卒。